Riżoluzzjoni tal-Parlament Ewropew dwar l-Iran



Official Journal 314 E , 21/12/2006 P. 0379 - 0384



P6_TA(2006)0503 Iran Riżoluzzjoni tal-Parlament Ewropew dwar l-Iran Il-Parlament Ewropew, - wara li kkunsidra r-riżoluzzjonijiet preċedenti tiegħu dwar l-Iran, notevolment dawk dwar id-drittijiet tal-bniedem, - wara li kkunsidra d-Dikjarazzjoni Universali tad-Drittijiet tal-Bniedem tan-Nazzjonijiet Uniti, il-Patt Internazzjonali dwar id-Drittijiet Ċivili u Politiċi, il-Patt Internazzjonali dwar id-Drittijiet Ekonomiċi, Soċjali u Kulturali u l-Konvenzjoni dwar id-Drittijiet tat-Tfal, li tagħhom kollha l-Iran huwa parti, - wara li kkunsidra d-Djalogu bejn l-UE u l-Iran dwar id-Drittijiet tal-Bniedem, - wara li kkunsidra t-8 Rapport Annwali ta' l-UE dwar id-Drittijiet tal-Bniedem (2006) adottat mill-Kunsill fis- 17 ta' Ottubru 2006, - wara li kkunsidra l-istqarrija ta' l- 20 ta' Diċembru 2005 tal-Presidenza ta' l-UE dwar id-Djalogu bejn l- UE u l-Iran dwar id-Drittijiet tal-Bniedem, - wara li kkunsidra l-Konklużjonijiet tal-Kunsill ta' l- 10 sal- 11 ta' April, tal- 15 sas- 16 ta' Mejju u tas- 17 ta' Lulju 2006, l-istqarrija tas- 26 ta' Lulju 2006 tal-Kunsill dwar il-Libertà ta' l-Espressjoni, l-istqarrija tal- 5 ta' Mejju 2006 tal-Kunsill dwar id-Drittijiet tal-Bniedem fl-Iran, l-istqarrija ta' l- 24 ta' Awissu 2006 tal- Kunsill dwar il-mewt ta' Akbar Mohammadi u t-tfigħ il-ħabs ta' Manouchehr Mohammadi u l-istqarrija tal- 5 ta' Ottubru 2006 tal-Kunsill dwar il-Libertà ta' l-Istampa, - wara li kkunsidra l-Artikolu 115(5) tar-Regoli ta' Proċedura tiegħu, Qagħda ġenerali A. billi l-qagħda fl-Iran rigward it-tħaddim tad-drittijiet ċivili u tal-libertajiet politiċi marret lura fl-aħħar sena, notevolment minn mindu saru l-elezzjonijiet presidenzjali ta' Ġunju 2005, minkejja diversi impenji min-naħa ta' l-awtoritajiet Iranjani biex jippromwovu valuri universali, B. billi l-Iran obbliga lilu nnifsu li jippromwovi u jħares id-drittijiet tal-bniedem u l-libertajiet fundamentali taħt id-diversi strumenti internazzjonali f'dan il-qasam, Priġunieri politiċi C. billi l-awtoritajiet Iranjani ħabbru li rapport imħejji mill-ġudikatura ipproduċa evidenza ddettaljata dwar ksur tad-drittijiet tal-bniedem, inklużi tortura u trattament ħażin ta' priġunieri u ta' persuni taħt arrest f'ħabsijiet jew f'ċentri ta' detenzjoni, iżda li wkoll ikkonferma li kienu ttieħdu miżuri biex il-problemi identifikati jiġu indirizzati, D. billi, madankollu, il-prattika tat-tortura u tat-trattament ħażin tal-priġunieri, is-segregazzjoni ta' ħabsin f'ċelel waħedhom, id-detenzjoni klandestina, il-kastigi krudili, inumani u degradanti u l-impunità għallaġenti ta' l-istat jibqgħu mifruxa, E. imħasseb li ċ-Ċentru għad-Difiża tad-Drittijiet tal-Bniedem (is-CDHR), mibdi fost l-oħrajn mir-rebbieħa tal-Premju Nobel għall-paċi fl-2003 Shirin Ebadi u li pprovda difiża legali pro-bono lil Zahra Kazemi, Akbar Ganji u Abdoulfatah Soltani, ġie ddikjarat bħala organizzazzjoni illegali mill-President Ahmadinejad f'Awissu 2006 u li l-Ministeru ta' l-Intern hedded li dawk li se jibqgħu jaħdmu fih se jiġu mħarrka, Prosekuzzjoni ta' minorenni li jiksru l-liġi F. imħasseb bil-kbir dwar l-għadd li qed jikber ta' rapporti dwar l-issentenzjar għall-mewt u l-ġustizzjar ta' minorenni li jiksru l-liġi, filwaqt li jinnota li l-Iran iwettaq l-ogħla għadd ta' ġustizzjar ta' minorenni fiddinja kollha, Drittijiet tal-minoranzi G. billi xi drittijiet tal-minoranzi huma mogħtija mill-Kostituzzjoni Iranjana, bħalma huwa d-dritt tal-minoranzi għal ilsienhom, iżda billi ħafna drabi tali drittijiet ma jistgħux jitħaddmu fil-prattika; billi f'dawn laħħar xhur gruppi minoritarji għamlu dimostrazzjoni, sabiex jitħallew jeżerċitaw tali drittijiet, u dan wassal għat-tfigħ il-ħabs fuq skala kbira ta' dawk li ħadu sehem, H. billi l-Azeri, l-ikbar minorità etnika fl-Iran, ħassewhom apertament offiżi, bħala grupp etniku minoritarju, b'kartuns f'ġurnal ta' kuljum ta' l-Istat f'Mejju 2006; billi minoranzi oħra jibqgħu jiġu ddiskriminati u ffastidjati minħabba l-isfond reliġjuż jew etniku tagħhom, fosthom il-Kurdi u l-abitanti ta' linħawi madwar il-belt ta' Ahwaz, il-kapitali provinċjali tal-provinċja tal-Khuzestan, li hi ddominata mill-Għarab, liema abitanti pereżempju qed jiġu spostati mill-irħula tagħhom, skond stqarrijiet minn Miloon Kothari, ir-Rapporteur Speċjali tan-NU dwar l-Akkomodazzjoni Adegwata, filwaqt li xi wħud minnhom għadhom taħt arrest jew ingħataw sentenza għall-mewt, Libertà tar-reliġjon I. billi, minbarra l-Iżlam, il-liġi tagħraf biss liż-Żoroastrijaniżmu, lill-Kristjaneżmu u lill-Ġudajiżmu bħala reliġjonijiet, filwaqt li dawk li jipprattikaw reliġjonijiet mhux rikonoxxuti, bħall-Baha'i u s-Sufiċi, issir diskriminazzjoni kontrihom u jitrażżnu bil-vjolenza; billi notevolment dawk li jħaddnu l-fidi Baha'i ma jistgħux jipprattikaw ir-reliġjon tagħhom u jiġu, barra minn hekk, konsegwentement imċaħħda middrittijiet ċivili kollha, bħal ma huma d-drittijiet tagħhom għall-proprjetà, u aċċess għall-edukazzjoni ogħlja, J. billi anki membri tal-kleru li jopponu r-reġim teokratiku ta' l-Iran jinsabu f'riskju, kif jixhed il-każ ta' l- Ajatollah Sayed Bouroujerdi, li kien arrestat flimkien mas-segwaċi tiegħu f'Ottubru 2006, u billi għadhom miżmumin taħt arrest, Libertà ta' l-istampa K. imħasseb b'mod partikulari dwar l-għadd li qed jikber ta' rapporti dwar arresti arbitrarji ta' u theddid kontra ġurnalisti, ġurnalisti fuq l-internet u webloggers; billi mill-inqas 16-il ġurnalist ġew irrappurtati bħala li ġew arrestati mill-bidu tas-sena 'l hawn, u dan ipoġġi lill-Iran fost l-agħar pajjiżi fid-dinja firrigward tat-taħrik ta' ġurnalisti u tar-restrizzjoni tal-libertà ta' l-istampa bl-għeluq, tista' tgħid, tal-ġurnali kollha u tar-rivisti kollha ta' fuq l-internet li jikkritikaw, li b'konnessjoni magħhom qed jiġu ffastidjati membri tal-familja, qed jiġu imposti projbizzjonijiet tas-safar fuq il-ġurnalisti u qed jiġu kkonfiskati ddixxijiet tas-satellita, L. billi, skond rapporti, l-awtoritajiet Iranjani qegħdin aktar ma jmur jgħarblu s-siti fuq l-internet u jimblukkaw l-aċċess għal bosta tużżani ta' pubblikazzjonijiet fuq l-internet kif ukoll ta' bloggs politiċi, soċjali u kulturali; billi, bil-fatt li ma jħallux li jsir użu ħieles ta' l-internet, l-awtoritajiet Iranjani qed jirrestrinġu l-uniku mezz li għandu l-pubbliku Iranjan biex ikollu aċċess għal tagħrif mhux iċċensurat, Id-drittijiet tan-nisa M. billi l-Iran għadu mhux parti mill-Konvenzjoni tan-Nazzjonijiet Uniti dwar il-Qirda ta' Kull Sura ta' Diskriminazzjoni kontra n-Nisa, N. billi dimostrazzjonijiet li saru favur riformi legali sabiex tintemm id-diskriminazzjoni kontra n-nisa ġew sfrattati u dawk li ħadu sehem ġew arrestati, għalkemm aktar tard reġgħu inħelsu, Ksur ta' drittijiet Oħra O. billi l-President Mahmoud Ahmadinejad, f'Settembru 2006, sejjaħ fil-miftuħ għat-tkeċċija ta' l-akkademiċi liberali u sekulari kollha mill-universitajiet; billi l-gvern ta' l-Iran qed jipprojbixxi dejjem aktar studenti universitarji milli jkomplu bl-edukazzjoni għolja tagħhom minkejja l-fatt li jkunu għaddew minn eżamijiet ta' dħul kompetittivi, u billi l-ġudikatura ħarrket u kkundannat ħafna studenti għallħabs, multi jew swat bil-frosta tul din l-aħħar sena, P. billi persuni għadhom qed jittieħdu f'kustodja u xi drabi maqtula għal reati sesswali inter alia għal attività sesswali b'kunsens bejn adulti bejn persuni mhux miżżewġa u omosesswali, Q. billi fl-2005 fl-Iran kien hemm it-tieni l-akbar numru ta' eżekuzzjonijiet fid-dinja, b'282 kundanna għall-mewt irrappurtati li minnhom 111 każ twettqu bejn Ottubru 2005 u Settembru 2006; barra minn hekk, huwa mħasseb ħafna li persuni għadhom qed jiġu kkundanati għall-mewt permezz tattħaġġir, minkejja li ġie impost moratorju fuq it-tħaġġir f'Diċembru 2002, u notevolment f'dan ir-rigward ta' nisa għal reati ta' kondotta sesswali ħażina, R. wara li kkunsidra d-dikjarazzjoni tal-Kap tal-Ġudikatura tar-Repubblika Iżlamika ta' l-Iran f'April 2004 biex tiġi pprojbita t-tortura u r-riformi sussegwenti fil-leġiżlazzjoni mill-Parlament Iranjan li ġew approvati mill-Kunsill tal-Gwardjani f'Mejju 2004, S. billi f'Diċembru 2006 se jkun hemm elezzjonijiet għall-Assemblea ta' l-Esperti, pilastru ta' l-istabiliment klerikali, li tagħżel u tagħmel superviżjoni tax-xogħol tal-mexxej suprem, kif ukoll elezzjonijiet għall- Kunsill; billi għall-elezzjonijiet għall-Kunsill ġie rrappurtat li fid-distretti elettorali ta' Rey u Shemiranat, persuni nominati kienu mċaħħda milli jirreġistraw u għall-elezzjonijiet għall-Assemblea ir-riformisti heddew li jagħmlu bojkott ta' l-elezzjonijiet jekk il-kandidati kollha ma jiġux aċċettati, T. juri tħassib kbir dwar in-nuqqas ta' konformità sħiħa ma' l-istandards internazzjonali fl-amminsitrazzjoni tal-ġustizzja, in-nuqqas ta' garanziji tal-proċess normali tal-liġi u n-nuqqas ta' rispett għal salvagwardji legali rrikonoxxuti fil-kamp internazzjonali, Ksur ta' l-obbligi internazzjonali U. billi l-Iran ma wasalx għal qbil dwar rawnd ieħor tad-Djalogu bejn l-UE u l-Iran dwar id-Drittijiet tal- Bniedem li kien stabilit fl-2002 u billi, wara r-raba' rawnd li sar fl- 14 sal- 15 ta' Ġunju 2004 l-Iran waqaf milli jipparteċipa, minkejja tentattivi ripetuti mill-UE matul l-aħħar sena u tul din is-sena biex toffri dati għall-ħames rawnd, V. billi relazzjonijiet ta' l-UE ma' l-Iran huma bbażati fuq approċċ triplu, ikkaratterizzat minn negozjati dwar ftehima tal-kummerċ u l-koperazzjoni, djalogu politiku u djalogu dwar id-drittijiet tal-bniedem, u billi d-djalogu politiku ġie sospiż minħabba l-pożizzjoni attwali ta' l-Iran fir-rigward tal-programm nukleari tiegħu, Qagħda ġenerali 1. Jesprimi t-tħassib serju tiegħu dwar id-deterjorazzjoni tal-qagħda tad-drittjiet tal-bniedem fl-Iran minn mindu nħatar il-President Ahmadinejad f'Ġunju 2005; 2. Jitlob lill-Iran biex jagħti lill-persuni kollha d-dritt li jeżerċitaw id-drittijiet ċivili u l-libertajiet politiċi tagħhom u jittama li l-awtoritajiet Iranjani jwettqu l-impenji tagħhom biex jippromwovu valuri universali, li għalihom l-Iran għandu obbligi skond konvenzjonijiet internazzjonali li rratifika; Priġunieri politiċi 3. Jitlob lill-awtoritajiet Iranjani biex jgħaġġlu l-proċess ta' investigazzjoni fl-imwiet u l-qtil b'mod suspettuż ta' intellettwali u attivisti politiċi, biex iressqu dawk li huma ħatja quddiem il-qorti u biex jipprovdu mingħajr kundizzjonijiet assistenza medika xierqa għal dawk il-priġunieri li mhumiex f'saħħithom; 4. Jistieden lill-awtoritajiet Iranjani biex jeħilsu mingħajr kundizzjoni l-priġunieri tal-kuxjenza kollha, notevolment Keyvan Ansari, Keyvan Rafii, Kheirollah Derakhshandi, Abolfazl Jahandar u Koroush Zaim; 5. Jilqa' b'sodisfazzjon f'dan il-kuntest il-ħelsien ta'l-eks Membru tal-Parlament Iranjan Sayed Ali Akbar Mousavi-Kho'ini, kif ukoll il-ħelsien li sar preċedentement ta' Ramin Jahanbegloo u Akbar Ganji; jistenna li s- Sur Ganji, li kien mistieden fil-Parlament Ewropew f'Ottubru, ikun jista jmur lura lejn l-Iran b'mod ħieles u mingħajr xkiel; Prosekuzzjoni ta' żgħażagħ li jiksru l-liġi 6. Sorpriż bil-qawwi mill-fatt li għad hemm każijiet ta' eżekuzzjonijiet ta' minorenni u kundanni għal tħaġġir u li minkejja l-assikurazzjonijiet tal-gvern, ġew applikati mill-inqas żewġ kundanni għat-tħaġġir; 7. Jikkundanna b'mod qawwi l-piena tal-mewt inġenerali, u jikkundanna b'mod partikulari sentenzi talmewt kontra żgħażagħ u minorenni li jiksru l-liġi u l-eżekuzzjoni tagħhom, u jitlob lill-awtoritajiet Iranjani biex jirrispettaw is-salvagwardji legali rrikonoxxuti fil-kamp internazzjonali fir-rigward ta' minorenni, bħall- Konvenzjoni tan-NU dwar id-Drittijiet tat-Tfal; Drittijiet tal-minoranzi 8. Jitlob lill-awtoritajiet biex jirrispettaw is-salvagwardji legali rrikonoxxuti fil-kamp internazzjonali firrigward ta' persuni li jagħmlu parti minn minoranzi reliġjużi, kemm dawk li huma rrikonoxxuti b'mod uffiċjali kif ukoll dawk li mhumiex; jikkundanna n-nuqqas ta' rispett attwali għal drittijiet tal-minoranzi u jitlob li l-minoranzi jkunu permessi jeżerċitaw id-drittijiet kollha tagħhom mogħtija mill-Kostituzzjoni ta' l- Iran u l-liġi internazzjonali; jitlob ukoll lill-awtoritajiet biex jeliminaw kull forma ta' diskriminazzjoni għal raġunijiet reliġjużi jew etniċi jew kontra persuni li jagħmlu parti minn minoranza, bħall-Kurdi, l-Ażeri, l- Għarab u l-Baluċi; 9. Jibqa' mħasseb dwar il-każ ta' l-avukat Saleh Kamrani, li ddefenda lit-Torok Azeri f'kawża tal-qorti u għeb fl- 14 ta' Ġunju 2006; jitlob lill-awtoritajiet Iranjani biex iwaqqfu immedjatament l-eżekuzzjoni imminenti ta' l-Għarab Abdullah Suleymani, Abdulreza Sanawati Zergani, Qasem Salamat, Mohammad Jaab Pour, Abdulamir Farjallah Jaab, Alireza Asakreh, Majed Alboghubaish, Khalaf Derhab Khudayrawi, Malek Banitamim, Sa'id Saki u Abdullah Al-Mansouri; Libertà ta' l-Istampa 10. Ifakkar lill-gvern ta' l-Iran bl-obbligi tiegħu bħala firmatarju tal-Patt Internazzjonali dwar id-Drittijiet Ċivili u Politiċi kif ukoll il-Patt Internazzjonali dwar id-Drittijiet Ekonomiċi, Soċjali u Kulturali, li jissalvagwarda d-drittijiet fundamentali tal-bniedem, b'mod partikulari l-libertà ta' l-opinjoni, u jitlob għall-ħelsien tal-ġurnalisti u l-webloggers kollha li jinsabu miżmuma l-ħabs, inklużi Motjaba Saminejad, Ahmad Raza Shiri, Arash Sigarchi u Masoud Bastani; 11. Jikkundanna l-arresti u l-priġunerija ta' ġurnalisti ċibernetiċi u webloggers, u ċ-ċensura parallela ta' diversi pubblikazzjonijiet online, blogs u siti ta' l-internet, għax huma l-aktar sors ta' aħbarijiet bla ċensura għall-poplu Iranjan; jikkundanna wkoll il-mewġa ta' arresti arbitrarji ta' ġurnalisti, kif ukoll ir-restrizzjonijiet kbar u b'mod partikolari l-egħluq ta' mezzi ta' komunikazzjoni f'Iran; 12. Jistieden lill-Parlament Iranjan sabiex jadatta l-Liġi Iranjana dwar l-Istampa kif ukoll il-Kodiċi Penali għall-Patt Internazzjonali dwar id-Drittijiet Ċivili u Politiċi, u b'mod partikulari sabiex jirrevoka d-dispożizzjonijiet li għandhom x'jaqsmu ma' l-espressjoni paċifika ta' l-opinjonijiet, fosthom fl-istampa. Libertà tar-Reliġjon 13. Isejjaħ lill-awtoritajiet Iranjani biex jeliminaw il-forom kollha ta' diskriminazzjoni bbażati fuq raġunijiet reliġjużi; b'mod partikulari jitlob li titneħħa l-projbizzjoni de facto fuq il-fidi Baha'i; 14. Jesprimi t-tħassib tiegħu dwar l-arrest taż-żewġ avukati li ngħataw sentenzi ta' priġunerija minħabba l-involviment tagħhom fid-difiża ta' persuni Sufiċi f'Qom; daqstant ieħor jesprimi t-tħassib tiegħu dwar issikurezza ta' Ayatollah Sayad Hossein Kazemeyni Boroujerdi, li ilu s-snin jiġġieled għas-separazzjoni tarreliġjon mill-bażi politika ta' l-istat, u li reġa' ġie arrestat flimkien ma' allegatament aktar minn 400 misseġwaċi tiegħu; Drittijiet tan-Nisa 15. Jesprimi t-tħassib tiegħu dwar id-diskriminazzjoni kontinwa, fil-liġi u fil-prattika, kontra n-nisa, minkejja xi progress; jikkundanna l-użu tal-vjolenza u d-diskriminazzjoni kontra n-nisa fl-Iran, li għadha problema serja; barra minn hekk, jikkundanna l-użu tal-vjolenza mill-forzi tas-sigurtà Iranjani kontra nisa li nġabru aktar kmieni din is-sena sabiex jiċċelebraw il-Jum Dinji tal-Mara fit- 8 ta' Marzu 2006; Barra minn hekk, jikkundanna l-isfrattu vjolenti mill-forzi tas-sigurtà Iranjani ta' dimostrazzjoni paċifika fit- 12 ta' Ġunju 2006 minn nisa u rġiel li qed jiġġieldu sabiex tiġi fit-tmiemha d-diskriminazzjoni kontra n-nisa fl-Iran; 16. Iħeġġeġ lill-Iran sabiex jiffirma l-Patt tal-Qirda ta' Kull Sura ta' Diskriminazzjoni kontra n-Nisa u apparti hekk, jitlob li l-età legali li fiha n-nisa jsiru maġġorenni fl-Iran tinbidel għal 18-il sena; Ksur ta' Drittijiet Oħra 17. Jikkundanna bil-qawwa it-talba miftuħa tal-President Ahmadinejad għat-tkeċċija ta' akkademiċi liberali u sekulari fl-universitajiet, u jitlob li dawk kollha li ġew imkeċċija jitħallew imorru lura u jgħallmu skond iddrittijiet bażiċi tal-libertà akkademika; 18. Bil-qawwa jiddeplora l-imwiet ta' l-istudent attivist Akbar Mahdavi Mohammadi u l-priġunier politiku Valiollah Feyz b'riżultat ta' strajk tal-ġuħ, u jitlob għall-ħelsien ta' Manoucher Mohammadi; jitlob li l-istudenti ma jinżammux milli jsegwu edukazzjoni għolja minħabba attivitajiet politiċi paċifiċi; 19. Jitlob li ma jsirx tħarrik għal attività sesswali b'kunsens bejn persuni adulti mhux miżżewġa; barra minn hekk, jitlob li ma jiġux mibgħuta l-ħabs jew iġġustizzjati persuni għal raġunijiet ta' orjentazzjoni sesswali; 20. Jistieden lill-awtoritajiet Iranjani sabiex jagħtu evidenza li qed jimplimentaw il-moratorju ddikjarat tagħhom fuq it-tħaġġir, u jitlob għall-implimentazzjoni immmedjata u stretta tal-projbizzjoni fuq it-tortura kif tħabbret, għaddiet mill-Parlament Iranjan u ġiet approvata mill-Kunsill tal-Gwardjani; barra minn hekk, jitlob li l-Kodiċi Penali Islamiku ta' l-Iran jiġi riformat sabiex jabolixxi t-tħaġġir; 21. Huwa mħasseb ħafna li għall-elezzjonijiet li ġejjin, xi persuni nominati għal darba oħra ma setgħux jirreġistraw u li persuni riformisti se jibbojkottjaw l-elezzjonijiet minħabba l-proċeduri mhux demokratiċi filproċess sabiex wieħed jitniżżel fil-lista ta' l-elezzjonijiet; 22. Jistieden lill-awtoritajiet Iranjani biex jagħmlu sforzi sabiex jiżguraw l-applikazzjoni sħiħa tal-proċess normali tal-liġi u proċeduri ġusti u trasparenti mill-ġudikatura, sabiex jiġi żgurat ir-rispett tad-drittijiet taddifiża u l-ekwità tal-verdetti f'kull każ; Inizjattivi Ewropej 23. Jistieden lill-Iran sabiex flimkien ma' l-Unjoni Ewropea, jerġa' jibda d-Djalogu UE-Iran dwar id-Drittijiet tal-Bniedem, u barra minn hekk, jistieden lill-Kunsill u lill-Kummissjoni sabiex jimmonitorjaw mill-qrib liżviluppi fl-Iran u wkoll sabiex iqajjmu każi konkreti ta' abbużi tad-drittijiet tal-bniedem bħala kundizzjoni bażika għall-progress tar-relazzjonijiet ekonomiċi u kummerċjali bejn l-UE u l-Iran; 24. Jistieden lill-Kummissjoni, b'koperazzjoni mill-qrib mal-Parlament Ewropew, biex tagħmel użu effettiv ta' l-Istrument għad-Demokrazija u d-Drittijiet tal-Bniedem il-ġdid, sabiex tiġi żgurata d-demokrazija u rispett għad-drittijiet tal-bniedem fl-Iran, permezz ta', pereżempju, appoġġ għal mezzi ta' komunikazzjoni bla ċensura; 25. Jistieden lill-Kunsill sabiex jeżamina l-mod li bih jista' jiġi involut il-Parlament fl-aġġornamenti regolari tal-Pożizzjoni Komuni tal-Kunsill Nru 2001/931/CFSP tas- 27 ta' Diċembru 2001 dwar l-applikazzjoni ta' miżuri speċifiċi sabiex jiġi miġġieled it-terroriżmu [1], filwaqt li jitqiesu l-iżviluppi li seħħew mill-2001 'l quddiem; 26. Jilqa' l-ewwel żjara tad-delegazzjoni tal-Majlis fil-Parlament Ewropew f'Ottubru, u jesprimi t-tama tiegħu li dawn l-iskambji siewja kif ukoll din ir-riżoluzzjoni jkunu jifformaw parti minn djalogu kontinwu li għandu jwassal għal tqarrib gradwali bejn l-Iran u l-Unjoni Ewropea fuq il-bażi ta' valuri komuni mħaddna fil-Karta u fil-Konvenzjonijiet tan-NU; * * * 27. Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lir-Rappreżentant Għoli tas-CFSP, lill-gvernijiet u l-parlamenti ta' l-Istati Membri, lis-Segretarju Ġenerali tan-NU, lill-Kummissjoni tan-NU għad-Drittijiet tal-Bniedem, lill-Kap tal-Qorti Suprema ta' l-Istat ta' l-Iran u lill-Gvern u l-Parlament tar-Repubblika Islamika ta' l-Iran. [1] ĠU L 344, 28.12.2001, p.93. --------------------------------------------------